नई टिहरी। भिलंगना ब्लॉक के घनसाली में पार्किंग निर्माण के लिए काटा गया पहाड़ लोगों के लिए मुसीबत का सबब बना हुआ है। बारिश के चलते पहाड़ी से घनसाली बाजार में लगातार पत्थर व मलबा गिरने से व्यापारियों में दहशत का माहौल है। व्यापारियों व स्थानीय लोगों ने प्रशासन से उक्त पहाड़ी का ट्रीटमेंट किए जाने की मांग की है। जिले में हो रही बारिश के चलते टिहरी-घनसाली मोटरमार्ग पर पार्किंग के लिए काटा गए पहाड़ से लगातार मलबा घनसाली बाजार में आ रहा है। जिससे स्थानीय लोगों व व्यापारियों में दहशत का माहौल बना हुआ है। सामाजिक कार्यकर्ता डॉ. नरेंद्र डंगवाल, हंसलाल चौहान, दीपक राणा आदि का कहना है कि टिहरी-घनसाली मोटरमार्ग पर पार्किंग निर्माण के लिए सड़क के ऊपर स्थित पहाड़ी को काटा गया था। लेकिन पहाड़ी का ट्रीटमेंट न होने से बरसात के समय पहाड़ी से लगातार मलबा व पत्थर बाजार में गिर रहे है, जिससे कभी भी बड़ी दुर्घटना हो सकती है। कहा कि कई बार मलबा लोगों के घरों व दुकानों में घुस जाता है जिससे उन्हें नुकसान उठाना पड़ता है। उन्होंने प्रशासन से उक्त पहाड़ी का ट्रीटमेंट करने की मांग की है। एसडीएम पीआर चौहान का कहना है कि उक्त पहाड़ी के ट्रीटमेंट के लिए लोनिवि अधिकारियों को निर्देशित किया गया है।